I pjecen informeres om behandling med tetracyklin. Hvis der er spørgsmål, som ikke er besvaret, bør de stilles til hudlægen.

**Hvordan virker tetracyklin?**

Tetracykliner (tetracyklin, lymecyklin og doxycyklin) er antibiotika, som hæmmer bakterievækst. De dæmper også betændelseslignende tilstande, som ikke er fremkaldt af bakterier. Tetracyklin anvendes bl.a. til behandling af acne og lignende hudlidelser.

Tetracyklin bindes til calcium (fx i mælkeprodukter), jern, zink, magnesium og aluminium (fx i syreneutraliserende medicin), hvorfor kroppens optagelse – og forventet virkning - af tetracyklin vil nedsættes ved samtidig indtagelse af disse stoffer.

**Hvordan tages tetracyklin?**

Typisk dosering er 1-2 tabletter dagligt. Disse bør indtages sammen med vand i forbindelse med et let, mælkefrit måltid. Mælkeprodukter kan indtages 1-3 timer før eller efter indtagelse af tetracyklintabletter uden behandlingseffekten påvirkes.

**Tetracyklin og anden medicin**

Tetracyklin bør pauseres ved infektion, som kræver behandling med penicillin eller lignende antibiotikapræparater. Roaccutan® og Neotigason® må ikke tages under tetracyklinbehandling. Samtidig behandling med blodfortyndende medicin (Warfarin (Marevan) og lignende) skal altid drøftes med lægen.

**Bivirkninger**

Tetracyklin kan påvirke tarmens naturlige bakterieflora. Denne ændring kan give forbigående luft i maven eller let forstoppelse/diarré. Ved betydelig og længerevarende diarré bør tetracyklinbehandlingen stoppes og hudlægen kontaktes. Hos kvinder kan tetracyklin medføre ændring i skedens bakterieflora med overvækst af gærsvampe, hvilket i nogle tilfælde kan give kvinden symptomer i form af kløe og udflåd og kræve svampebehandling. Tal med hudlægen herom. Hovedpine er beskrevet som en almindelig bivirkning. På grund af risiko for øget lysfølsomhed frarådes solbadning.

**Kontrol**

Ved behov for længerevarende behandling skal der tages regelmæssige kontrolblodprøver, og behandlingseffekten bør følges ved regelmæssig klinisk kontrol.

**Graviditet og amning**

Tetracyklin bør undgås under graviditet og amning.